Bemiddelingsproses met Wits-studente misluk; vergadering uitgestelStudentebetogings op die Wits-kampus Dinsdag, 4 Oktober 2016. Foto: Twitter via @Abramjee Die universiteit het in ŉ verklaring gesê ŉ Algemene Vergadering, waarvan nog net tien in die instansie se bestaan van 120 jaar gehou is, word saamgeroep wanneer die universiteitsgemeenskap konsensus oor ŉ spesifieke kwessie bereik het. Aangesien geen konsensus met die betogende studente bereik kon word nie, sal die Algemene Vergadering dus nie vandag voortgaan nie. “Ons het vandeesweek alle akademiese bedrywighede opgeskort en al ons hulpbronne daarop gefokus om ŉ konsensus tussen die onderskeie rolspelers te bereik dat die akademiese bedrywighede Maandag sal voortgaan. Ons het ŉ konsensus bereik met die raad, senaat, konvokasie, werkers en personeel, maar nie met die betogende studente nie. Ten spyte van al ons pogings en intensiewe gesprekke met die voormalige Black Student Society en studenteraadleiers, was die bemiddelingsproses met die betogers onsuksesvol,” het die universiteit gesê. Volgens die universiteit wil die betogende studente hê die Algemene Vergadering en ŉ optog na die konstitusionele hof moet voortgaan, maar hulle wil nie daartoe instem dat die akademiese program Maandag hervat nie. “Een van die nuutste eise deur die betogende studente is dat Wits en alle ander universiteite sluit totdat die regering instem tot gratis onderrig,” het die universiteit gesê. “Die betogende studente wil ook nie ooreenkom oor die formaat van die Algemene Vergadering nie. Hulle wil direkte betrokkenheid van studente op die vloer hê. Ons bekommernis is dat dit onnodige spanning onder die studente en ander rolspelers sal veroorsaak, wat die sekuriteitsrisiko sal verhoog en ŉ simbool van onenigheid vir die universiteit sal wees.” Die universiteit het gesê aangesien die veiligheid van mense wat vandag die Algemene Vergadering sou bywoon nie verseker kan word nie, sal die vergadering uitgestel word totdat ooreengekom kan word oor die formaat en voorwaardes van die vergadering. “Ons is steeds verbind tot die eed en optog en indien omstandighede dit toelaat, sal ons beslis [met die Algemene Vergadering] voortgaan. Ons bedank die bemiddelaars vir hul tyd, geduld en insig in hul pogings om konsensus oor hierdie kwessie van nasionale belang te bereik. Hulle het hierdie week ontelbare ure bestee om te probeer om konsensus van al die verskillende groepe te kry.” Die universiteit het gesê ŉ raadsvergadering sal hierdie naweek gehou word waar daar besluit sal word op die pad vorentoe.